b'\n_START_ARTICLE_\nSigibert III.\n_START_SECTION_\n\xc5\xbdivljenje\n_START_PARAGRAPH_\nBil je najstarej\xc5\xa1i sin frankovskega kralja Dagoberta I. in njegove prile\xc5\xbenice Ragnetrude in polbrat kralja Klodvika II. in je po o\xc4\x8detovi smrti nasledil Avstrazijo. Ker je bil \xc5\xa1e otrok, je imel na za\xc4\x8detku pravo oblast v kraljestvu njegov majordom Pipin Landenski. Ko je imel deset let, je leta 640 posku\xc5\xa1al na \xc4\x8delu svoje vojske podjarmiti sosednjo Turingijo, vendar ga je turin\xc5\xa1ki kralj Radulf porazil. Fredegarjeva kronika omenja, da je na boji\xc5\xa1\xc4\x8du jokal. Poraz je jasno pokazal, da otro\xc5\xa1ki kralji ne morejo voditi vojske, zato je oblast v frankovskih kraljestvih pre\xc5\xa1la v roke vplivnih majordomov._NEWLINE_Pipina Landenskega je na polo\xc5\xbeaju majordoma nasledil Grimoald Starej\xc5\xa1i, ki je izkoristil dejstvo, da mladi kralj nima svojega sina. Nagovoril ga je, da posvoji njegovega sina Hildeberta, s \xc4\x8dimer je postal prestolonaslednik. Ko je Sigibert dobil svojega biolo\xc5\xa1kega sina Dagoberta, ga je Grimoald pregnal z dvora.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZa Sigiberta III. velja, da je bil neodlo\xc4\x8den in slab vladar, prvi od roi fain\xc3\xa9ant \xe2\x80\x93 brezdelnih kraljev, ki so pomenili konec Merovin\xc5\xa1ke dinastije. Srednjeve\xc5\xa1ke kronike omenjajo tudi to, da je velikodu\xc5\xa1no podpiral samostane in Cerkev, in bil zato nagrajen s svetni\xc5\xa1tvom. Sigibert je za\xc5\xa1\xc4\x8ditnik mesta Nancy. Njegovi posmrtni ostanki, ki so bili med Francosko revolucijo oskrunjeni, po\xc4\x8divajo v tamkaj\xc5\xa1nji katedrali.'